CELEX: 32020D0430
Language: sk
Date: 2020-03-23 00:00:00
Title: Rozhodnutie Rady (EÚ) 2020/430 z 23. marca 2020 o dočasnej výnimke z rokovacieho poriadku Rady vzhľadom na problémy s cestovaním spôsobené pandémiou COVID-19 v Únii

24.3.2020   
               
               
                  SK
               
               
                  Úradný vestník Európskej únie
               
               
                  LI 88/1
               
            
         ROZHODNUTIE RADY (EÚ) 2020/430
         z 23. marca 2020
         o dočasnej výnimke z rokovacieho poriadku Rady vzhľadom na problémy s cestovaním spôsobené pandémiou COVID-19 v Únii
         RADA EURÓPSKEJ ÚNIE,
         so zreteľom na Zmluvu o fungovaní Európskej únie, a najmä na jej článok 240 ods. 3,
         keďže:
         
                     (1)
                  
                  
                     Od vypuknutia epidemiologickej krízy spôsobenej koronavírusom SARS-CoV-2 sa s ním spojené ochorenie COVID-19 rýchlo šíri po celom svete a zasahuje aj územie Únie. V dôsledku rýchleho nárastu počtu prípadov generálny riaditeľ Svetovej zdravotníckej organizácie (WHO) označil 11. marca 2020 COVID-19 za pandémiu. Vzhľadom na rýchle zhoršenie situácie v európskom regióne WHO, kde je viac ako 20 000 potvrdených prípadov a takmer 1 000 úmrtí, regionálny riaditeľ WHO pre Európu uviedol, že Európa sa stala ohniskom tejto pandémie.
                  
               
                     (2)
                  
                  
                     V dôsledku toho členské štáty prijali viacero mimoriadnych preventívnych opatrení a opatrení zameraných na zamedzenie šírenia, akými sú napríklad karanténa, zatváranie iných ako nevyhnutných obchodov, škôl a univerzít, zavádzanie práce na diaľku či obmedzenie alebo zákaz pohybu a cestovania. Uvedené opatrenia niektorým členom Rady znemožňujú alebo veľmi sťažujú cestovanie s cieľom byť fyzicky prítomní na zasadnutiach Rady konaných v jej sídle. To následne sťažuje dosiahnutie kvóra podľa článku 11 ods. 4 rokovacieho poriadku Rady (1)a z toho dôvodu aj uskutočňovanie formálnych zasadnutí Rady.
                  
               
                     (3)
                  
                  
                     Vzhľadom na uvedené výnimočné okolnosti a s cieľom zabezpečiť inštitucionálnu kontinuitu pri rozhodovaní Rady je potrebné dočasne sa odchýliť od článku 12 ods. 1 prvého pododseku rokovacieho poriadku Rady, pokiaľ ide o rozhodnutia týkajúce sa použitia bežného písomného postupu. Počas obdobia uplatňovania tohto rozhodnutia, a len počas tohto obdobia, by sa rozhodnutie o použití bežného písomného postupu, ktoré prijíma Výbor stálych predstaviteľov vlád členských štátov (Coreper), malo prijať v súlade s úpravou hlasovania vzťahujúcou sa na prijatie dotknutého aktu Rady. Táto výnimka by sa mala uplatňovať počas jedného mesiaca s možnosťou predĺženia.
                  
               
                     (4)
                  
                  
                     Používaniu bežného písomného postupu ako alternatívy k prijímaniu aktov Rady na zasadnutiach Rady by mala predchádzať dôsledná príprava v Coreperi a dotknutý akt Rady by mal byť, pokiaľ je to možné a relevantné, predmetom predchádzajúcej politickej diskusie ministrov, napríklad prostredníctvom neformálnej videokonferencie, s cieľom v čo najväčšej miere zabezpečiť, okrem iného, koordináciu na vnútroštátnej úrovni, verejnú transparentnosť a zapojenie národných parlamentov v súlade s praxou členských štátov,
                  
               PRIJALA TOTO ROZHODNUTIE:
         
            Článok 1
            Odchylne od článku 12 ods. 1 prvého pododseku rokovacieho poriadku Rady sa rozhodnutie o použití bežného písomného postupu, ak uvedené rozhodnutie prijíma Coreper, prijme v súlade s úpravou hlasovania vzťahujúcou sa na prijatie dotknutého aktu Rady.
         
         
            Článok 2
            Toto rozhodnutie sa uplatňuje po dobu jedného mesiaca odo dňa jeho prijatia.
            Rada môže toto rozhodnutie obnoviť, ak to odôvodňujú pretrvávajúce výnimočné okolnosti.
         
         
            Článok 3
            Toto rozhodnutie nadobúda účinnosť dňom jeho prijatia.
            Uverejní sa v Úradnom vestníku Európskej únie.
         
         
            V Bruseli 23. marca 2020
            
               
                  Za Radu
               
               
                  predsedníčka
               
               A. METELKO-ZGOMBIĆ
            
         
         
            (1)  Rozhodnutie Rady 2009/937/EÚ z 1. decembra 2009, ktorým sa prijíma rokovací poriadok Rady (Ú. v. EÚ L 325, 11.12.2009, s. 35).